Comunicat adreçat a les entitats religioses per fer-los-hi avinent les noves mesures establertes l'11 de març pel Govern de Catalunya que poden afectar alguna de les seves activitats i insistir en les mesures elementals que tothom ha de prendre
Cal evitar que l'ocupació dels locals superi el terç de l'aforament per mantenir la distància de seguretat entre els participants.
El president de la Generalitat ha anunciat aquest matí el pas de la fase de prealerta a alerta del Pla de Protecció Civil de Catalunya (Procicat) per mantenir aquesta situació de seguiment i contenció del coronavirus.
Amb el pas a la fase d'alerta, el Govern ha decidit establir noves mesures preventives, d'obligat compliment, per evitar la propagació del coronavirus, que entraran en vigor demà (dia 12 de març de 2020) i que s'allargaran un període de 15 dies, amb la possibilitat de ser prorrogades en funció de l'evolució de la situació.
També s'ha apuntat la possibilitat que en els pròxims dies calgui prendre mesures més dràstiques i contundents de les que s'han pres fins ara i amb més afectacions en la vida dels ciutadans.
Les mesures acordades avui són les següents:
 Els esdeveniments esportius, professionals i no professionals, que se celebrin a Catalunya es faran a porta tancada, excepte aquells en què hi participin menors d'edat, que podran anar acompanyats.
 Se suspenen o s'ajornen les activitats col·lectives en espais tancats o oberts que impliquin una concentració superior a 1.000 persones.
En els casos en què aquestes activitats es desenvolupin en espais amb aforament inferior a les 1.000 persones, es podran celebrar únicament si només s'ocupa un terç de l'aforament màxim autoritzat, amb l'objectiu de garantir un espai de separació adequat entre els participants.
 Aquestes mesures de restricció s'apliquen a espectacles públics, recreatius i d'oci, activitats culturals, religioses o similars, amb independència que siguin ofertes per un titular, explotador o organitzador públic o privat.
Més enllà d'aquestes mesures obligatòries ens cal extremar les precaucions en el desenvolupament de les activitats promogudes per les entitats.
En aquest sentit cal recordar algunes mesures bàsiques:
- Evitar les concentracions encara que estiguin per sota de les 1.000 persones i, en qualsevol cas, evitar que l'ocupació dels locals superi el terç de l'aforament per mantenir la distància de seguretat entre els participants.
A tal efecte es recomana reduir la freqüència de trobades, celebracions o cultes o fer-les amb menys participants reunits.
- Evitar els contactes corporals entre persones, fins i tot aquells vinculats a ritus, cerimonials o les tradicions de cortesia que es poden substituir per altres que no suposin contacte.
- Evitar el contacte estret amb persones que mostrin signes d'afecció respiratòria, com ara tos o esternuts.
Mantenir una distància de dos metres aproximadament amb les persones amb símptomes d'infecció respiratòria aguda.
- Rentar-se les mans sovint amb aigua i sabó o bé amb solucions alcohòliques, especialment després del contacte directe amb persones malaltes o el seu entorn.
- Tapar-se la boca i el nas amb mocadors d'un sol ús o amb la cara interna del colze en el moment de tossir o esternudar i rentar-se les mans de seguida.
- Evitar de compartir menjar o estris (coberts, gots, tovallons, mocadors...) i altres objectes sense netejar-los degudament.
- Seguir totes les recomanacions i divulgar-les entre els membres de les comunitats i entitats que es poden trobar al següent enllaç: http://canalsalut.gencat.cat/ca/inici/
Es recorda també que el Departament de Salut ha elaborat tot de materials que estan disponibles al següent enllaç: http://canalsalut.gencat.cat/coronavirus.
I des d'aquest enllaços específics:
Tota la ciutadania és corresponsable d'evitar la propagació del coronavirus seguint les indicacions de les autoritats sanitàries i de protecció civil